Musiyum Vatikan (Itali: Musei Vaticani) ya iku musiyum kang nyimpen kolèksi-kolèksi seni Gréja Katulik Roma. Musiyum iki diadegaké déning Paus Yulius II ing abad kaping 16. Musiyum Vatikan uga nyimpen kolèksi-kolèksi patung uga karya seni Abad Renaisans lan artéfak Romawi sarta Mesir Kuna. Nanging, Musiyum Vatikan ora mung nyimpen kolèksi saka Romawi utawa Mesir Kuna. Musiyum Vatikan uga duwé papan kanggo nyimpen kolèksi seni saka Indonésia.

Sajarah 
Sajarah utawa mula bukané Musiyum Vatikan iki dikandhakaké saka patung saka marmer kang dituku nalika abad 16. Ing 14 Januari 1506, Patung Laocoön ditemokaké ing kebon anggur cedhak Basilika Santa Maria Maggiore ing Roma. Sawisé ditemokaké patung kuwi mau, Paus Yulius III préntah marang Giuliano da Sangallo lan Michelangello Buonarotti kanggo nglakokaké panelitian patung kuwi mau banjur dituku déning Paus Yulius II lan didèlèhaké ing Vatikan supaya bisa didelok déning sapa waé. Ing Oktober 2006, Musiyum Vatikan umuré wis 500 tahun lan dirayakaké kanthi buka papan ékskavasi komplèk pasaréyan ing Bukit Vatikan kanggo umum. Ing 1 Januari 2017, Direktur Musiyum Vatikan Antonio Paolucci kang wis dadi dirèktur kawit 2007 diganti dadi Barbara Jatta. Barbara Jatta dadi dirèktur wadon kapisan ing Musiyum Vatikan kang dilantik déning Paus Fransiskus.

Kolèksi Indonésia 
Indonésia uga dadi salah sijining nagara kang duwé papan kanggo nyimpen kolèksi seni ing Musiyum Vatikan. Kolèksi seni saka Indonésia kang disimpen ing Musiyum Vatikan ya iku wayang kulit, batik Jawa, ukiran kayu saka Suku Asmat, patung badak saka prunggu ing papan paméran Indonesian Garden, lan ana rèplika Candhi Barabudhur. Saliyané kolèksi seni Indonésia, uga ana papan kang isiné kawruh bab Indonésia supaya wong-wong utawa tamu Musiyum Vatikan bisa kenal lan ngerti budaya saka Indonésia.Papan kolèksi Indonésia kang ana ing Musiyum Vatikan diadegaké amarga ana kerja sama antarané pamaréntah Vatikan lan pamaréntah Indonésia.

Rujukan 

Musiyum
Vatikan
Roma